**Sôber** é unha banda madrileña de rock alternativo formada no ano 1994. O grupo editous 8 discos de estudio, sendo o máis exitoso Paradysso, que vendeu máis de 100.000 copias gañando un Disco de Platino.

Historia
--------

### Comezos

O grupo comezou formado polos irmáns Escobedo, Carlos e Jorge, voz e baixo o primeiro e guitarras o segundo, con Antonio Bernardini tamén ás guitarras e Elías Romeu á batería. Inicialmente o grupo chamouse *Sober Stoned*. Comezaron cantando en inglés e en 1994 gravaron a súa primeira maqueta titulada *Mirror's Way*, que incluía 5 temas.

A comezos de 1997 lanzaron o seu primeiro disco oficial *Torcidos*, sendo este un álbum auto producido. Tras este disco unha nova canción, "La Prisión del Placer", publicouse nun recompilatorio da revista *Heavy Rock*.

### Consolidación

Trala aparición na revista o grupo gravou tres temas novos, esta vez xa co nome de Sôber, nos estudios Rocksoul. A produción correu a cargo do propio grupo e de Alberto Seara. O selo Zero Records foi finalmente o que contratou ao grupo. A finais de setembro de 1998 editaron un CD-EP titulado *Condenado* e en 1999 comezaron unha xira polo país. Ese mesmo ano gravaron xunto con Oscar Caravel o seu segundo álbum, titulado *Morfología* que incluía temas como *Abstinencia*, *Loco*, *Predicador* ou *La Prisión del Placer*.

Sôber en 2013.
Alberto Madrid substituíu a Luis Miguel Planelló na batería no ano 2000, e o grupo lanzou o maxi-sinxelo *Oxígeno* como anticipo do novo disco que saíu á rúa en 2001, chamado *Synthesis*, tamén producido por Oscar Caravel e gravado nos estudios Kirios e Eurosonic. Algunhas cancións do álbum foron *Versus*, *Se me marcho* ou *Esfera*, entre outras. *Synthesis* está considerado coma un dos mellores discos de rock alternativo gravados en España.[]

O grupo comezou a compartir carteis con outros grupos máis coñecidos coma Deftones, Dover, Hamlet ou Him entre outros, sendo considerado grupo revelación trala súa actuación no Festimad. Tras unha xira realizaron o seu cuarto traballo de estudio, *Paradysso*, sendo o tema principal do disco *Diez Años*. Foi gravado para a discográfica Universal Muxxic nos estudios Cube por Alberto Seara e foi producido na súa totalidade por Sôber. *Paradysso* converteuse en número un das listas de música españolas[] e chegando a ser Disco de Platino. Ao disco acompañouno unha xira con máis de 100 concertos en 2 anos.

Logo de sacar á venda o disco *Backstage 02/03*, no que incluían cancións do concerto da Riviera en Madrid, o grupo gravou o seu quinto disco de estudio, *Reddo*, que significa *reflexo* en latín. Foi gravado e producido por eles mesmos nos seus estudios Cube de Madrid para Universal Muxxic, aínda que posteriormente foi mesturado nos Ánxeles con Scott Humphrey, que traballou con artistas e grupos coma Bon Jovi ou Metallica entre moitos outros. As letras e a maioría dos temas deste álbum foron compostos polo seu cantante e baixista, Carlos Escobedo.

### Separación e reunión

Antonio Bernardini en 2013
Despois de máis de 10 anos xuntos os membros do grupo decidiron separarse e tomar camiños separados pero paralelos, con dous novos grupos Savia (proxecto de Carlos coa colaboración de Antonio Madrid) e Skizoo (formado polos dous guitarristas de Sôber, Antonio e Jorge), pero como resumo da súa carreira publicaron recompilatorio titulado *Grandes Exitos 1994-2004* coas súas cancións máis destacadas elixidas polos propios membros do grupo.

O 30 de novembro de 2006 Alberto Madrid faleceu nun accidente automovilístico na estrada M-40 de Madrid, e tras 6 anos de proxectos paralelos, o 1 de xaneiro do ano 2010 a banda anunciou a súa reunión con Manu Reyes na batería e editaron o álbum *De aquí a la eternidad*.

Membros
-------

* Carlos Escobedo - Voz / Baixo
* Jorge Escobedo - Guitarra
* Antonio Bernardini - Guitarra
* Manu Reyes - Batería

### Antigos membros

* Elías Romero -Batería (1994-1998)
* Luis Miguel Planelló - Batería (1998-1999)
* Alberto Madrid † - Batería (1999-2005)

Discografía
-----------

Manu Reyes no Asaco Metal Fest 2013
* *Torcidos* (1997, coma *Sôber Stoned*)
* *Morfología* (1999)
* *Synthesis* (2001)
* *Paradÿsso* (2002)
* *Backstage 02/03* (2003)
* *Reddo* (2004)
* *Grandes Éxitos 1994-2004* (2005)
* *De aquí a la eternidad* (2010)
* *Superbia* (2011)
* *Letargo* (2014)

Notas
-----

1. ↑  Escobedo, Carlos. "Personales: CARLOS ESCOBEDO Voz y Guitarra". Savia.ws. Arquivado dende o orixinal o 30 de maio de 2010. Consultado o 1 de xaneiro de 2010.
2. ↑  Ligüebilis, Joris. "Biografía Alberto Madrid (6 de Xuño de 1971)". AlbertoMadrid.net. Arquivado dende o orixinal o 26 de xullo de 2010. Consultado o 01 de xaneiro de 2010.
3. ↑  "SÔBER: Grandes Éxitos 1994-2004". UniversalMusic.es. Arquivado dende o orixinal o 08 de xuño de 2011. Consultado o 01 de xaneiro de 2010.
4. ↑  "Muere Alberto Madrid, batería de Savia, en un accidente de tráfico". Los40.com. Arquivado dende o orixinal o 05 de xaneiro de 2010. Consultado o 01 de xaneiro de 2010.

Véxase tamén
------------

### Outros artigos

* Savia
* Skizoo

### Ligazóns externas

* Páxina web oficial

|  |  |
| --- | --- |
| Control de autoridades | 
* Wd: Q1458309
* WorldCat
* VIAF: 88144814432315135875
* AllMusic: mn0001916103
* Discogs: 946450
* MusicBrainz: ID
* Songkick: 53717

 |